Ny firehjulstrækker fra Tesla …

Tesla har netop sendt en ny model på gaden herhjemme – og det må være den hidtil billigste. Tesla Cyberquad hedder den og den er lavet til børn. Alligevel har den et komplet stålstel, polstret sæde og baghjulsophæng med skivebremser og LED-lysbjælker.

Designet er, som det ses på billederne, kraftigt inspireret af Cybertruck.

Der er godt nok ikke Full Self Driving ombord, men motoren er en 350 W model, der giver Cyberquad en topfart på 13 kilometer i timen. Hvor hurtigt den går fra 0-13 km/t findes der ingen oplysninger om.

Motoren får strøm fra et 24 V 188 Wh lithium-ion batteri. Fartøjet har en rækkevidde på op til 19 kilometer. Den understøtter ikke DC-lynladning, til gengæld medfølger der en oplader, der kan puttes i stikkontakten.

Tesla siger, at Cyberquad er “velegnet til børn i alderen 8-12 år”. Den kan håndtere en maksimal vægt på op til 68 kilo.

Køretøjet er tilgængelig på Teslas hjemmeside allerede nu – og der er kun to til fire ugers leveringstid. Tesla Cyberquad koster 14.850 kroner.

Det er ikke første gang, Tesla sælger “skæve” ting på hjemmesiden. I april sidste år satte de en Tesla Tequila til salg på deres hjemmeside. Den blev lynhurtigt udsolgt. Egentlig var tequila-flasken en aprilsnar fra året forinden. Men den kom altså til salg. Den tomme flaske, der er lyn-formet, kan i øvrigt købes på eBay for omkring 1.200 kroner.

Ny firehjulstrækker fra Tesla …